ОШ „Ђура Јакшић” Равни
ОШ „Ђура Јакшић” Равни, насељеном месту на територији града Ужица, основана је 1899. године.

Историја школе 
О отварању школе и подизању школске зграде, први пут се говорило на једном народном збору 1887. године, али је школи одобрен рад тек 1899. године, у кући Недељка Ђоковића која је била преуређена за ту сврху, са првим учитељем Глигоријем Јовановићем Мамуровцем. Кад је школа отворена школској општини припадала су села Равни, Скржути, Никојевићи, Дрежник и Рожанство. Нова школска зграда, на месту где се и сада налази Равањска школа, била је завршена пред јесен 1909. године. Са почетком Првог светског рата школа престаје са радом и поново се отвара у пролеће 1919. године и ради све до почетка Другог светског рата. На школу су 30. септембра 1923. постављене две спомен плоче посвећене палима у ратовима 1912-18, са 296 имена ратника из Равни, Никојевића и Скржути. Након ослобођења, школа наставља са радом и 1. септембра 1950. године прераста из четворогодишње у осмогодишњу школску установу. Од 1957. године, школа у Равнима носи име „Манојла Смиљанића”, студента родом из Равни, партизанског борца и комесара партизанске фабрике оружја и муниције из Ужица, који је погинуо заједно са радницима-пушкарима приликом експлозије у трезорима у Ужицу 22. новембра 1941. године. Такође, исте те године Основне школе у Никојевићима и Вранама, које су до тад биле самосталне, припојене су школи у Равнима. 

Године 1979. школа у Равнима добила је нову, модерну школску зграду, у којој се и данас налази. Школа у Равнима данас носи име Ђуре Јакшића и наставу у њој похађају ученици распоређени у 14 одељења, као и деца у два одељења предшколског. У саставу школе раде издвојена одељења у Дрежнику и Никојевићима.

Школска зграда 
Првобитна школска зграда из 1909. године, била је једноставна приземна грађевина, налик осталим шлоским зградама које су подизане и у другим селима, са учионицама, ђачком кухињом и станома за учитеља. Фасада је била окречена у бело, а зграда покривена црепом.
 
Данашња школска зграда саграђена је 1979. године. У питању је и по данашњим мерилима, модерна двоспратна грађевина, са пространим улазним холом око кога су распоређене просторије у приземљу и из кога степениште води на спрат. Учионице и кабинети су пространи, функционални и светли. Школа има и фискултурну салу, асфалтиран спортски терен, школску кухињу и ђачку задругу. Школа располаже компјутерском опремом и осталим пратећим садржајима неопходним за савремено одржавање наставе.

Види још 
 ОШ „Ђура Јакшић” ИО Дрежник
 ОШ „Ђура Јакшић” ИО Никојевићи

Извори

Спољашње везе 
 

Ђура
Културно наслеђе Западне Србије
Златибор
Ђура Јакшић